EJI ehf. annast stækkun þreksalarins í Borgarnesi Byggðarráð Borgarbyggðar samþykkti á fundi sínum á mánudaginn að taka tilboði EJI ehf. í stækkun þreksalarins í Íþróttamiðstöðinni í Borgarnesi . Tvö verðtilboð voru lögð fram í verkið , annars vegar tilboð EJI ehf. , sem var upp á rúmar 18 milljónir króna , og hins vegar frávikstilboð frá Loftorku í Borgarnesi ehf. sem var að upphæð 23 milljónir króna . Samkvæmt kostnaðaráætlun Borgarbyggðar er gert ráð fyrir að verkið kosti 17,5 milljónir króna en í því felst að þreksalurinn verði stækkaður um fjörutíu fermetra , yfir stúku innilaugarinnar í húsinu . Einungis mun neðsta sætaröð stúkunnar verða skilin eftir samkvæmt tillögunni . Útveggur nýja rýmisins , sem snýr að innilauginni , á síðan að stærstum hluta að vera úr gleri svo auka megi birtu í þreksalnum . Gert er ráð fyrir að stækkun þreksalarins hefjist í haust og verði lokið fyrir áramót . Frávikstilboð Loftorku fólst í því að í stað áætlaðra breytinga yrði byggð nýbygging með 200 fermetra þreksal . Tilboðið miðaðist við fullfrágengið hús að utan , án kostnaðar við innra skipulag . Að sögn Óla Jóns Gunnarssonar framkvæmdastjóra Loftorku átti umrædd nýbygging að verða byggð út frá lyftuvegg á vesturhlið íþróttamiðstöðvarinnar og yrði þá á einni hæð , það er á sömu hæð og sundlaugin . Ástæða þess að frávikstilboðið var lagt fram , sagði Óli Jón , að Loftorka hafi viljað bjóða bæjaryfirvöldum upp á þann kost að byggja myndarlegt og nýtt rými fyrir þreksalinn í stað þess sem nú er .